Gru-vonds by MontecasinoMontecasino Die ontbinde liggaam van ŉ man is oor die naweek in die kattebak van ŉ motor by Montecasino in Gauteng gevind. Lt.kol. Lungelo Dlamini, ŉ polisiewoordvoerder, het Maandag aan Maroela Media bevestig die man is Sondagoggend omstreeks 01:00 deur ŉ veiligheidsbeampte by Montecasino in Fourways, Johannesburg, ontdek, terwyl hulle aan diens was. “Die beamptes was op hul roetinepatrollie toe hulle ondersoek ingestel het nadat hulle ‘n slegte reuk uit die kar ruik kom het,” het Dlamini gesê. Die polisie is ontbied wat die voertuig se kattebak oopgemaak en op die ontbinde liggaam afgekom het. Dit is nog nie seker hoe lank die man dood is nie. Dlamini het gesê die polisie ondersoek die voorval en inligting is nog skaars. “Teen Maandag 09:00 is niemand nog in verband met die voorval in hegtenis geneem nie.” Dlamini sê die voertuig se registrasienommer is nagegaan en die voertuig is nie as gesteel aangemeld nie. “Die eienaar van die voertuig sal opgespoor en ondervra word. Die polisie sal ook deur die casino se kringtelevisiebeeldmateriaal werk om leidrade te kry.” Die polisie ondersoek ŉ saak van moord.